Entitats socials com Girona Acull denuncien que es tracta d'una "qüestió humanitària urgent" i lamenten que "l'administració se'n desentengui" ACN Girona.-L'Ajuntament de Girona ha detectat una trentena de joves extutelats per la DGAIA que viuen als carrers de la ciutat. Això passa perquè un cop han complert els 18 anys, la Generalitat no se'n fa càrrec i els obliga a abandonar el centre d'acollida on estan. El problema s'agreuja ja que totes aquestes persones són immigrants que han entrat de manera irregular, no tenen papers i per tant tenen menys opcions de buscar una sortida laboral. Des del consistori gironí reconeixen el problema, i admeten que en molts casos acaben "entrant en circuits de delinqüència per poder tirar endavant". La regidora de Drets Socials de l'Ajuntament de Girona, Eva Palau, diu que "cal buscar una solució", i espera que per al futur govern de la Generalitat sigui un "tema prioritari". Associacions com Girona Acull denuncien que es tracta d'una "qüestió humanitària urgent" i lamenten que "l'administració se'n desentengui" i que això "obligui les entitats" a atendre aquests joves. L'augment progressiu de joves immigrants irregulars menors d'edat que han vingut Girona els últims anys ha obligat a entitats com Girona Acull a atendre'ls un cop fan 18 anys, ja que l'ajuntament reconeix que "els recursos són limitats". La DGAIA tutela aquestes persones fins que compleixen la majoria d'edat. A partir d'aquell moment, han d'abandonar el centre d'acollida on estiguin i es queden al carrer. "Des de Girona Acull hem hagut de fer una crida perquè la situació és d'emergència humanitària", explica el membre de la plataforma Karim Sabni. De moment l'associació ha aconseguit famílies que podran acollir momentàniament alguns d'aquests joves, però demana que l'ajuntament "intervingui" i es faci càrrec d'aquestes persones. "Se'ls ha d'oferir un sostre i un suport d'inserció en el món laboral i formatiu, perquè són ciutadans de Girona que estan empadronats", remarca Sabni. Des del consistori gironí admeten que "és un problema de ciutat" i reconeixen que "no tenen recursos suficients" per oferir a aquesta trentena de joves que vaguen per la ciutat. La regidora de Drets Socials de l'Ajuntament de Girona, Eva Palau, espera que el nou govern de la Generalitat "posi sobre la taula aquesta qüestió" i deixa clar que "és una situació que es viu a tot el país". "L'objectiu és treballar tots junts i poder integrar-los per evitar que acabi sent un punt de conflictivitat", assenyala.  Palau explica que molts dels que arriben a la ciutat en realitat venen d'altres pobles propers que no tenen cap recurs, i creuen que a Girona el trobaran. Un altre motiu és la proximitat amb localitats que tenen un alt índex d'immigració com Salt. La Sopa no és el millor entorn En el què sí coincideixen Palau i Sabni és en el fet que el el Centre d'Acollida i Serveis Socials La Sopa no és el millor lloc per ubicar-los, malgrat que alguns d'ells han acabat anant-hi. "Són un perfil de ciutadà que no és l'adient per tot l'ambient que hi ha a La Sopa", comenta Palau. Des de Girona Acull proposen que els pisos buits que el consistori ha expropiat a les entitats financeres es facin servir per donar refugi a aquests joves. Sabni també ha obert la porta a utilitzar l'alberg municipal per tal d'acollir-los. "Estan desemparats i han de viure al carrer. La prioritat és donar-los de menjar i un sostre", assenyala. Cada cop més Palau ha subratllat "l'increment important" que hi ha hagut els últims mesos en l'arribada de menors immigrants que passen a ser tutelats per la DGAIA i que al cap d'un temps surten al carrer. "Sempre n'hem rebut, però ara arriben gairebé setmanalment", destaca. El problema és que alguns acaben entrant en "circuits delinqüencials" per tal de poder tirar endavant. En aquest sentit, Sabni lamenta que les ajudes que dona la DGAIA triguin entre quatre i cinc mesos. "Mentre no li arriben els diners de què viu aquesta persona?" es pregunta. El membre de Girona Acull explica que un dels llocs on es concentren més joves és darrere de l'estació de trens de la ciutat. "Estan allà o en pisos ocupats i la realitat és que alguns acaben robant perquè han de sobreviure com poden", lamenta Sabni.

Summary: Girona detecta una trentena de joves extutelats per la DGAIA que viuen al carrer un cop complerts els 18 anys


L'advocat de Jordi Cuixart, Olivier Peter, ha denunciat "la manca d'imparcialitat" del Tribunal Suprem en un acte a l'ONU. En una conferència celebrada en el marc del 40è Consell de Drets Humans de les Nacions Unides a Ginebra amb Advocats de presos i exiliats independentistes, Peter ha denunciat que amb la causa a Madrid contra Cuixart es "viola" el dret a la reunió pacífica i el dret a un procés imparcial del president d'Òmnium Cultural. Per la seva banda, l'advocada Neus Torbisco, responsable de l'acció jurídica del Consell per la República, ha afirmat que "afrontant aquest conflicte amb el codi penal, l'Estat espanyol mostra que no està preparat per reconèixer les minories". "Si l'estat espanyol respecta el dret internacional, els acusats haurien de ser posats en llibertat de forma immediata", ha conclòs Peter, advertint de l'efecte "dissuasori" que pot tenir el judici per a ciutadans que, com Cuixart, són "defensors dels drets humans". El president honorari d'EuroMeds Rights, Michel Tubiana, i l'advocada d'alguns dels nois d'Alsasu, Amaia Izco, també han participat en l'acte per parlar sobre la situació dels drets humans i de les minories a l'Estat espanyol. Entre la seixantena d'assistents a l'acte hi havia el conseller d'Acció exterior, la secretària general d'ERC, Marta Rovira i el diputat de Junts per Catalunya, Francesc Dalmases.

Summary: L'advocat de Cuixart denuncia "la manca d'imparcialitat" del Suprem en un acte a l'ONU


El PPC ha registrat la petició de dictamen al Consell de Garanties Estatutàries sobre els pressupostos del 2017 en considerar que la disposició addicional trenta-unena “vulnera el marc constitucional i estatutari fixat per la Constitució i l’Estatut”. El PPC ha pogut recórrer els comptes ja que C’s li ha cedit tres diputats per assolir la desena part de la cambra necessària. En l’escrit, asseguren que aquesta disposició addicional “excedeix” les competències de la Generalitat en l’àmbit de les consultes populars i va en contra de les competències “exclusives” de l’Estat. D’altra banda, els populars asseguren que hi ha una connexió “evident” entre les resolucions aprovades al Parlament amb l’objectiu d’iniciar el procés de ruptura i el fet de consignar uns recursos a la celebració del referèndum. “El Govern de la Generalitat no té competències per a poder dur a terme l’organització i gestió per afrontar un procés refrendari sobre el futur polític de Catalunya, ni d’acord amb la legalitat actualment vigent ni en el marc de la legislació vigent en el moment que es convoqui”, apunta.  De fet, els populars demanen al CGE que no caigui en el “parany” que consideren que vol establir la frase ‘segons la legalitat vigent’ que incorpora aquesta addicional ja que assegura que tant la legalitat vigent actual com la del moment en que es convoqués el referèndum serà la mateixa “per molt que la voluntat de la disposició pressupostària sigui deixar oberta la possibilitat d’una legislació diferent”. El PPC defensa que “no és possible altra legislació en matèria de referèndums que la vigent actualment” i afegeix que qualsevol altra implicaria una modificació de l’Estatut i de la Constitució.  En segon lloc, la petició de dictamen apunta que la disposició addicional trenta-unena és “un instrument per a implementar un procés referendari contrari a l’ordre constitucional i estatutari”. En l’escrit, els populars afirmen que les resolucions aprovades al Parlament els darrers anys amb l’objectiu d’iniciar política i jurídicament un procés de separació de Catalunya de la resta d’Espanya que han estat “anul·lades” pel Tribunal Constitucional.  En aquest sentit, asseguren que la connexió entre aquestes resolucions i el projecte de pressupostos és “evident” i considera que si el TC diu que la convocatòria d’un referèndum sobre el futur polític de Catalunya, “encobert sota la forma de consulta popular no referendària”, és inconstitucional, “no ho és menys que el Govern disposi habilitar tots els recursos necessaris per fer front a un nou procés referendari, que té els mateixos vicis d’inconstitucionalitat i la finalitat del qual sota l’eufemisme ‘futur polític de Catalunya’ no és altra que la de la independència de Catalunya”.  El PPC defensa que la disposició addicional trenta-unena no és una despesa consignada en la llei de pressupostos sinó que es tracta d’una “norma inclosa a la normativa pressupostària, que facilita al Govern habilitar i aplicar partides consignades a l’estat de despesa del projecte de llei a finalitat no previstes inicialment però que té per objectiu violentar l’ordre constitucional i estatutari”.

Summary: El PPC porta els pressupostos al Consell de Garanties perquè la partida per al referèndum “excedeix” competències


El regidor de Seguretat de Figueres, Pere Casellas, ha explicat que en els darrers mesos s'han reduït els talls elèctrics a la zona oest i que diversos veïns del Culubret i Sant Joan s'han donat d'alta a la llum. Una situació que, segons Casellas, feia molt de temps que no es donava, tot i que no ha quantificat el nombre de comptadors que es regularitzaran. I és que, segons ha explicat, en una operació policial van detectar un frau elèctric a la zona de gairebé el 21%. "S'ha fet una tasca policial i també hi ha hagut una trobada amb Endesa per aconseguir que es posessin els mitjans necessaris", ha dit. El delegat territorial d'Interior, Albert Ballesta, ha alertat, però, que la situació fa que el problema del cultiu de droga es desplaci a altres punts. D'altra banda, Casellas ha explicat que per millorar la seguretat a la ciutat també tenen previst crear una ordenança per lluitar contra les ocupacions il·legals de pisos, "triplicar" el pressupost de la unitat canina i impulsar la figura dels vigilants comunitaris per fer front als delictes contra el patrimoni.

Summary: Figueres redueix els talls elèctrics al Culubret i Sant Joan i aconsegueix que diversos veïns es donin d'alta a la llum


El president de l Generalitat, Carles Puigdemont, ha volgut relligar, aquest dilluns des de Harvard, l'anhel dels independentistes i dels partidaris de celebrar un referèndum amb la batalla dels estatunidencs pels seus drets civils.  La nostra lluita és un reflex de la lluita pels drets civils nord-americans", ha sentenciat a la conferència que ha ofert el president a la prestigiosa universitat de Cambridge. A la seva intervenció, Puigdemont ha fet un repàs de com el procés sobiranista arriba al punt actual des de la sentència del TC sobre l'Estatut, i ha llistat els principals greuges de l'Estat a Catalunya i episodis de judicialització de la política. A més, el president ha contraposat l’actitud d'Espanya amb la capacitat de les institucions americanes d’adaptar-se a la voluntat dels ciutadans. I finalment ha fet una aferrissada defensa del referèndum, refermant que se celebrarà tant si l'Estat el vol pactat com si rebutja la negociació.  Puigdemont ha pronunciat la seva conferència davant prop d'un centenar de persones –la sala s'ha omplert-, en la seva majoria estudiants i professors del Center of European Studies de la Harvard University. En la seva intervenció, que ha començat recordant i citant Pau Casals, el president ha posat les reivindicacions sobiranistes dels catalans al costat de les batalles més emblemàtiques dels nordamericans per les seves llibertats i drets. "La nostra lluita és un reflex de la lluita pels drets civils nord-americans. Les institucions americanes han respectat la democràcia i la voluntat de la seva gent a adaptar-se als nous temps", ha dit quasi al final de la conferència. A més, ha remarcat que la Constitució dels Estats Units pertany al poble nord-americà, i no a l'inrevés". "Fins a 27 vegades s'ha modificat. Fins a 27 vegades s'ha adaptat als objectius del poble nord-americà. Gràcies a això, es va abolir l'esclavitud. Gràcies a això, les dones i els homes poden votar. Gràcies a això, la segregació és una cosa del passat. El Govern espanyol ha d'escoltar la seva gent i respectar els drets civils", ha etzibat, criticant així també l'actitud de l'Estat amb el procés.  Precisament en parlar del procés, ha centrat els seus arguments, bàsicament, en retreure l'actitud del govern espanyol amb la Generalitat, i en defensar el referèndum d'independència. "Estem convençuts que un referèndum és el mecanisme més clar, més fort i més acceptable a nivell internacional per a situar la voluntat del poble en una decisió d'aquesta magnitud. Creiem que la millor manera de fer les persones és a través de les urnes", ha sentenciat.  Puigdemont ha deixat clar que en 2017 els catalans viuran "l'esdeveniment més difícil de la seva història recent: l'organització d'un referèndum vinculant per decidir si Catalunya es converteixi en un nou Estat". "Aquest és el compromís del meu Govern amb el suport de la majoria política al Parlament català. És la nostra resposta democràtica a les demandes de la societat catalana".  Per reforçar la seva posició, el president ha destacat que per a ell, "la democràcia és un dret fonamental que no s'estén als ciutadans catalans, ni a casa ni a l'estranger". En aquest sentit, ha denunciat, conscient de l'auditori que tenia, que "cada procés electoral és un atac als drets civils dels catalans que viuen a l'estranger", perquè "en les últimes eleccions al Parlament català, en un moment crucial per als interessos catalans, només un de cada 13 catalans residents a l'exterior va poder votar". A més, ha criticat que a Catalunya "posar una ha estat una de les causes d'inhabilitació política", recordant així els casos d'Artur Mas i els consellers del seu Govern pel 9-N. "Això és del que es tracta: de poder expressar la nostra veu en una Espanya que no vol escoltar-nos, una Espanya que no vol escoltar els seus propis ciutadans", ha denunciat per defensar el referèndum. Puigdemont ha remarcat també que el Govern de Catalunya "voldria celebrar aquest referèndum d'acord amb Espanya". "Estem convençuts que aquesta és la millor opció. Però fins ara ha estat impossible, a causa de la negativa absoluta del govern espanyol a parlar-ne. La nostra proposta de diàleg i de consens romandrà oberta fins a l'últim dia. No obstant això, si el govern espanyol segueix negant-se, Catalunya durà a terme el referèndum en qualsevol cas", ha sentenciat, portant així el seu "referèndum o referèndum" als EUA. Per a Puigdemont, aquesta actitud és la prova que el seu Govern "està al servei de la democràcia i no al inrevés".  Durant la conferència, el president ha recordat els casos que el Tribunal Constitucional ha tingut entre mans des del conflicte per l'Estatut fins als darrers contenciosos per la llei d'igualtat o els enfrontaments amb el Parlament.  Tornant a relligar el procés amb els EUA, Puigdemont ha tornat a comparar la causa sobiranista amb els drets civils. "En una democràcia, la prioritat absoluta ha de ser la de servir i protegir els ciutadans que el fan possible. Sense la voluntat democràtica dels ciutadans, el 'nosaltres el poble', no hi ha legalitat possible. I quan un afer de política és lliurat als tribunals, la democràcia i la llibertat desapareixen en un obrir i tancar d'ulls", ha sentenciat.

Summary: Puigdemont, a Harvard: "La nostra lluita és un reflex de la batalla pels drets civils nord-americans"


El conseller d'Interior, Joaquim Forn, ha afirmat que els quatre presumptes terroristes abatuts juntament amb el ferit haurien conduit un Audi fins a l'entrada de Cambrils, on s'haurien topat amb un control de Mossos. En aquest moment, el cotxe hauria atropellat els agents del cos del control i a diversos civils, sis dels quals han quedat ferits, dos de gravetat. Un dels mossos també ha resultat ferit lleu. El cotxe ha acabat bolcat. Els ferits han estat traslladats a l'Hospital Joan XXIII, Santa Tecla, Reus i als CAP. El conseller ha vinculat en declaracions a RAC1 i TV3 els fets de Cambrils amb els d'Alcanar i l'atemptat terrorista a Les Rambles de Barcelona. Els quatre terroristes abatuts i el ferit coincidirien amb les persones investigades pels Mossos. La policia continua buscant el conductor de la furgoneta que ha provocat l'atropellament massiu a Barcelona. El passeig marítim de Cambrils està encara acordonat per les dues puntes, desèrtic, i un helicòpter dels Mossos sobrevola des de fa una estona la zona. Des de fa uns minuts està en un punt fix del municipi de Cambrils. Encara hi ha gent tancada en establiments, malgrat que els Mossos els han anat deixant sortir esglaonadament.  A hores d'ara, els TEDAX estan fent detonacions controlades a Cambrils per comprovar si els presumptes terroristes portaven explosius.  Alguns testimonis han hagut de quedar-se confinats en establiments de la zona durant més de tres hores. Un d'ells ha explicat a l'ACN que estaven en una terrassa i que ha començat a passar gent corrents i que els han dit que entressin dins del bar. "Ens hem quedat al fons, a la cuina, ens han ofert beguda perquè feia molta calor, hem sentit trets i corredisses, i fins ara no ens han deixat sortir", ha explicat un jove. Malgrat la situació, el jove ha explicat que la gent estava "prou tranquil·la" dins l'establiment.

Summary: Sis civils i un mosso ferits en l'atac terrorista a Cambrils


El primer secretari del PSC afirma que el PSOE "no contempla" pactar amb els independentistes al Congres després de les eleccions generals del 28-A. Iceta diu que l'aposta de la formació passa per aconseguir un govern amb una "amplia majoria" que no contregui "hipoteques ni amb la dreta ni amb els independentistes". El socialista ho ha assenyalat en una atenció a la premsa que ha dut a terme a Molins de Rei, moments abans de la presentació de Xavi Paz com a candidat a l'alcaldia d'aquest municipi. El líder del PSC també s'ha referit a la incorporació de Paco Polo com a número dos de la llista de Meritxell Batet i ha admès que respon a una "sol·licitud" de Pedro Sánchez que confia que servirà per "obrir la candidatura a perspectives i temàtiques noves". Miquel Iceta ha negat de forma contundent que el PSOE s'hagi plantejat tornar a pactar amb les formacions independentistes amb presència al Congrés perquè Pedro Sánchez pugui tornar a ser de nou president després del 28-A. "El que contemplem és tenir un govern amb una amplia majoria i que no tingui hipoteques ni amb la dreta ni amb els independentistes", ha sentenciat.  En aquests sentit ha criticat que les forces independentistes concorrin a les eleccions generals perquè assegura que ni ells mateixos "saben ben bé què van a fer a Madrid" perquè "quan han tingut l'oportunitat de dialogar amb un govern progressista l'han deixada escapar". El primer secretari del PSC ha reconegut que el problema que hi ha a Catalunya és difícil de resoldre, però ha recordat que Pedro Sánchez sempre s'ha mostrat disposat a dialogar dintre de la llei. "Amb una manca de voluntat de diàleg serà impossible de solucionar", ha advertit.  Pel que fa a la crisi per les llistes de les eleccions espanyoles que s'ha obert entre JxCat i el PDeCAT, el socialista ha atribuït les decisions que s'han anat coneixent sobre qui encapçalarà aquestes candidatures i les discrepàncies que han anat sorgint "a la pugna" entre aquests dos partits "per veure qui s'imposa en el bloc independentista". Ha remarcat que respecta totes les decisions però ha dit que considera aquestes qüestions "d'ordre menor".   El primer secretari ha recordat que la transcendència dels comicis del 28 d'abril rau en si l'Estat continuarà tenint "un govern progressista i dialogant o si serà un executiu fruit de la suma de les dretes i de la crispació".   El líder dels socialistes catalans també s'ha referit a la decisió d'incorporar Paco Polo com a número dos de la llista del PSC per Barcelona el 28-A. "És una sol·licitud que ens va fer el president del govern i la vam valorar positivament i l'hem aprovat per unanimitat a la Comissió de Llistes perquè és una persona jove, amb experiència professional sobrada i amb un món que ens interessa moltíssim que és el de la societat digital i l'emprenedoria". Per Iceta aquest fitxatge és una oportunitat "d'obrir la candidatura a perspectives i temàtiques noves".  Per últim, ha lamentat el judici que s'està celebrant al Suprem perquè considera que és una mostra del "fracàs de la política" que segons diu ha viscut com "un fracàs personal". Amb tot, demana que aquest litigi no aturi l'activitat política. "Quan acabi haurem de seguir trobant camins per entendre'ns", ha subratllat.

Summary: Iceta descarta que el PSOE pacti amb els independentistes el 28-A i aposta per assolir "una àmplia majoria sense hipoteques"


.El coronavirus ha obligat l'Institut Guttmann ha reordenar la seva activitat. L'hospital va decidir, ja des del principi de la crisi, eliminar la rehabilitació ordinària i el tancament del gimnàs i el pavelló per evitar que fossin un focus de contagi. També es va optar per esponjar el centre per reduir els riscos i es van donar altes a pacients en la seva fase final de recuperació. Ara, a més, la cessió d'habitacions i pavelló com a extensió de Can Ruti per tractar pacients covid-19 fa impossible l'ús del gimnàs amb cap formula. Per compensar la interrupció en la rehabilitació dels pacients, s'ha optat per traslladar a les habitacions la rehabilitació dels pacients ingressats i activar la telerehabilitació per als pacients ambulatoris. El director de l'Institut Guttmann, Josep M. Ramírez, reconeix en una entrevista a l'ACN que els beneficis de la rehabilitació són més llargs en el temps quan abans es comença i admet que l'aturada provocada per la covid-19 "tindrà un impacte". Tot i això, l'Institut Guttmann s'esforça ara en "compensar" aquesta situació forçada. "Estem connectats tots els dies amb els pacients", assegura. L'Institut Guttmann ha implantat la telerehabilitació amb els pacients ambulatoris, amb qui mantenen consultes telemàtiques amb l'equip de psicòlegs i fan seguiment de les evolucions dels exercicis que els proposen fer a casa perquè no tot sigui un temps perdut. Pel que fa als pacients ingressats, la rehabilitació es continua fent al centre, però s'ha traslladat a les habitacions. "Es fa treball personalitzat i individualitzat amb pacients aguts, on les primeres fases de la rehabilitació és més passiva que no pas activa. És el que podem oferir", relata el doctor Ramírez. És el cas de la Maria Ángeles, una dona amb una lesió medul·lar que li ha paralitzat el cos de cintura cap avall. Després de tres mesos i mig ingressada a l'Hospital Joan XXIII de Tarragona, la dona va ser traslladada a la Guttmann a principis de març. La seva rehabilitació al gimnàs, per tant, va durar només una setmana.  "De cop es va aturar tot", recorda. "Ho porto malament perquè vaig venir amb il·lusió i ganes de treballar per poder-me recuperar al màxim", explica. Maria Ángeles, com la resta de pacients, ha passat de fer fins a cinc hores diàries de treball amb fisioterapeutes a quedar tancada a la seva habitació. Tot i que li continuen fent exercissis per recuperar la mobilitat a les cames, admet que a l'habitació "hi ha molt poc marge". En aquest sentit, Maria Ángeles recorda com al gimnàs es posava de peu i mantenia l'equilibri gràcies al treball amb les barres paral·leles: "És un pas enrere i em fastiguejo molt perquè penso que podria haver avançat més". Un altre dels factors que incideix directament en la salut dels pacients és, segons l'Institut Guttmann, la manca de contacte físic amb les famílies. El director de l'hospital lamenta que excepte dos pacients, que són infants, la resta només poden tenir contacte telemàtic per raons de seguretat: "S'ha de reduir al màxim el contacte extern perquè són pacients vulnerables". En aquesta situació hi ha una seixantena de pacients. Després de la cessió de llits a Can Ruti per fer front al coronavirus, a l'Institut Guttmann queden 76 llits disponibles per a pacients neurològics, tot i que no tots estan ocupats. "Cada pacient nou que ingressa, ha d'estar set dies en una habitació aïllada per assegurar que no contamina la resta", explica Ramírez. Més serveis telemàtics oberts a la ciutadania A banda de la rehabilitació telemàtica amb els pacients ambulatoris, l'Institut Guttmann també ha posat en marxa un servei amb pautes per a persones amb necessitats cognitives, conductuals i emocionals durant el confinament. El servei es dona a través del web del Servei d’Informació Integral per a la Discapacitat d’Origen Neurològic (SiiDON)  SiiDON proposa aprofitar rutines diàries com l'esmorzar o la compra per fer tasques cognitives, fer exercicis a casa i seguir pautes d’alimentació o higiene. El servei també serveix com a guia per a persones cuidadores i ofereix pautes als familiars per gestionar les alteracions de conducta. El servei és obert a tothom. D'altra banda, l'Institut Guttmann també ha obert a tota la ciutadania la seva plataforma d'estimulació cognitiva NeuroPersonalTrainer per a la promoció de la salut cerebral en persones majors de 50 anys durant el confinament, minimitzant així l'impacte sobre la seva salut cerebral  L'eina proposa reptes i exercicis que desafien la capacitat de pensar, ajuda a tenir una ment més activa, optimitzant recursos del cervell com la memòria, l'atenció, la capacitat de càlcul i de raonament. Guttmann recomana realitzar tres sessions setmanals durant un període de 8 setmanes.

Summary: L'Institut Guttmann trasllada la rehabilitació a les habitacions i a través de mitjans telemàtics pel coronavirus


Seat va tancar el primer semestre de l'any amb un benefici de 216 MEUR, un 1,9% més que en el mateix període del 2018, segons les dades fetes públiques aquest dijous pel Grup Volkswagen. En els primers sis mesos de l'any, la companyia va arribar als 314.000 vehicles entregats, un 8,4% més que en el mateix període de l'any passat. D'altra banda, va facturar uns 6.266 MEUR, un 8,63% més que els 5.768 MEUR del mateix període del 2018.

Summary: Seat tanca el primer semestre amb un benefici de 216 MEUR, un 1,9% més


El conseller d'Interior, Jordi Jané, ha rebaixat a 13 el nombre de víctimes mortals en l'accident d'autocar a l'AP-7 a Freginals (Montsià) i ha xifrat en 63 el nombre d'afectats en el sinistre (61 anaven en l'autocar inclòs el conductor i 2 en el cotxe que ha xocat posteriorment). Segons el SEM, hi ha 34 ferits de diversa consideració -9 de gravetat- que estan sent atesos als hospitals de Tarragona, Tortosa, Reus, Amposta i Vinaròs. El Govern, a través de Protecció Civil, ja ha contactat amb una quinzena de consolats (Hongria, Alemanya, Suècia, Noruega, Suïssa, República Txeca, Nova Zelanda, Regne Unit, Itàlia, Perú, Bulgària, Polònia, Irlanda, Palestina, Japó i Ucraïna) ja que gran part dels morts i ferits són estrangers vinculats al programa Erasmus i que estudiaven en universitats catalanes com la Universitat de Barcelona o la UAB. Les víctimes, totes noies Jané ha precisat que l'autocar sinistrat –de la companyia Autocares Alejandro, de Mollet del Vallès- era l'últim d'un comboi de cinc vehicles, quatre dels quals han arribat sense problemes de bon matí a la plaça Espanya de Barcelona. Els estudiants havien organitzat el viatge per anar cap a les Falles de València el dissabte i tornar durant la matinada de diumenge. "Encara no podem donar una llista definitiva de víctimes. La situació és delicada i dramàtica, primer cal atendre les persones", ha manifestat Jané. En total, dins de l'autocar accidentat hi hauria estudiants de fins a 19 nacionalitats diferents. En declaracions a Catalunya Ràdio, el president de la Generalitat, Carles Puigdemont, ha desvelat que les 13 víctimes serien "totes noies". Segons les primeres informacions, el sinistre podria haver estat provocat per un "error humà", tot i que encara no es descarta un problema mecànic del vehicle. "Encara no tenim les dades exactes de l'accident però sí s'ha pogut observar que l'autocar s'ha anat aproximant cap al voral dret de l'autopista fins a fregar amb les proteccions laterals", ha avançat Jané. "Acte seguit, hi ha hagut una maniobra violenta, un cop de volant, cap a l'esquerra que ha fet que el vehicle creués l'autopista, travessés la mitjana i quedés bolcat en sentit sud, cap a València", ha continuat el conseller d'Interior. Un cotxe que viatjava en sentit sud s'ha vist involucrat en aquest sinistre i ha topat amb l'autocar. Els seus dos ocupants, catalans, han resultat ferits per l'impacte i han quedat hospitalitzats.  Conductor, negatiu control alcoholèmia Pel que fa al conductor de l'autocar, ha quedat ferit però de poca gravetat i ha estat traslladat a la comissaria dels Mossos d'Esquadra a Tortosa on està a l'espera de prestar declaració. El TSJC ha detallat que ha donat negatiu als controls d'alcoholèmia i drogues. "Els papers del conductor estan en regla, també la ITV de l'autocar i igualment el tacògraf del vehicle mostra que s'havien respectat els temps de descans", ha enumerat Jané, que ha recordat que la Generalitat ha activat un telèfon gratuït 900400012 per donar informació del sinistre. 17 forenses al tanatori de Tortosa   El Departament de Justícia ha activat un equip forense format per 17 professionals de les Terres de l'Ebre, Tarragona i Barcelona. Aquest equip, coordinat sobre el terreny pel director de l'Institut de Medicina Legal i Forense, és l’encarregat d’identificar les víctimes mortals de l’accident. És per això que dos dels forenses que s’hi han desplaçat són especialistes en odontologia, amb experiència en catàstrofes. Les autòpsies tindran lloc al Tanatori de Tortosa-Jesús. Els forenses avançaran durant tot el dia les tasques d'identificació a l’espera de l’arribada de les famílies de les víctimes mortals. L'AP-7, tallada en sentit sud El Servei Català de Trànsit (SCT) informa que, des de les 06.16 hores, l'autopista AP-7 continua tallada a Freginals en sentit sud, entre els punts quilomètrics 333 i 332,5. Es desvia el trànsit per la carretera N-340, al punt quilomètric 322, a l'Aldea. A més, des de les 07.12 h només hi ha 1 carril obert per circular entre els punts quilomètrics 333 i 333,5 a la mateixa AP-7 a Freginals en sentit Barcelona. Això provoca mig quilòmetre de retenció en cada sentit de la marxa.

Summary: Interior rebaixa a 13 les víctimes mortals de l'accident d'autocar a l'AP-7 al Montsià


Olot ha inaugurat aquest dissabte  ‘Per Catalunya!’, l’escultura guanyadora del concurs que va convocar el consistori de la localitat amb motiu del 75è aniversari de l’afusellament de l’expresident Lluís Companys. L’obra s’ha instal·lat als jardins de l’entrada principal del cementiri d’Olot i ha estat construïda pels arquitectes Marc Torellas i Marta Milà. Tal i com han explicat els seus autors: “preteníem que l’obra interaccionés amb la gent de la ciutat i fos un homenatge a Lluís Companys i tot els catalans”. L’escultura consta de quatre barres verticals d’acer blanc i dues franges de formigó horitzontals. Les barres estan formades per diverses frases que va dir l’expresident abans de morir afusellat. “Les barres s’enfronten a quatre xapes d’acer negre i rígid, les paraules i la democràcia contra l’opressió i el feixisme”, han explicat els arquitectes.  El regidor de Cultura d’Olot, Josep Berga, ha realitzat uns breus parlaments on ha recordat que el projecte per instal·lar aquesta escultura va arrencar el 2014. En total, s’hi van presentar 15 propostes diferents i un jurat va escollir la iniciativa de Torellas i Milà. En principi s’havia d’instal·lar l’any passat, amb motiu dels actes del 75è aniversari de l’afusellament de Lluís Companys. “No vam voler fer-ho segons el previst perquè coincidia amb diversos comicis electorals i no volíem vincular-ho”, ha explicat el regidor.  L’acte ha comptat amb la presència del portaveu d’ERC a l’Ajuntament d’Olot, Pere Gómez, i Anna Simó, com a representant de la Fundació Josep Irla i diputada al Parlament. La inauguració de l’obra ha coincidit amb el cap de setmana en què es compleixen 77 anys de l’entrada de les tropes franquistes a Olot, el 7 de febrer del 1939. Posteriorment, s’ha inaugurat l’exposició ‘Art a Olot durant la II República (1931-1939), organitzada per l’Institut de Cultura d’Olot a través del Museu de la Garrotxa i per la Direcció General d’Arxius. La mostra compta amb el suport de la Generalitat de Catalunya, la Diputació de Girona, la col·laboració del PEHOC i el COAC i es podrà veure fins el 22 de maig.

Summary: Olot ret homenatge a Lluís Companys


El Gabinet de Coordinació Antiterrorista, que convoca el Departament d'Interior amb els comandaments de Mossos d'Esquadra i els màxims responsables del cos, ha acordat aquest dimecres ampliar els controls de seguretat a les sortides dels grans esdeveniments, després de l'atemptat terrorista de dilluns a tocar del Manchester Arena quan havia finalitzat un concert. "Els controls van molt lligats a les entrades, però veiem que l'element de perillositat no queda circumscrit a la celebració de l'esdeveniment i a les hores prèvies, sinó també després d'haver finalitzat", ha afirmat el conseller d'Interior, Jordi Jané, després de presidir aquest dimecres una reunió del gabinet amb caràcter extraordinari després de l'atemptat de Manchester. Els Mossos també ampliaran el perímetre de seguretat d'un esdeveniment que pugui comportar un risc específic i intensificaran els controls i escorcolls. En prop de dos anys, des de la posada en marxa del Pla Operatiu Específic (POE) antiterrorista, els Mossos han catalogat 23 concerts amb un risc específic a Catalunya i que van tenir un dispositiu especial. Jané ha anunciat que intensificaran els controls també a les sortides d'esdeveniments multitudinaris, com poden ser concerts o altres tipus d'espectacles, com els esportius, i no només a les entrades. "De cada atemptat, se'n desprèn un modus operandi, i en el de Manchster, podem constatar la necessitat d'ampliar els controls a les sortides", ha afirmat el conseller davant els mitjans de comunicació, acompanyat pel director general de la Policia, Albert Batlle, i el major dels Mossos d'Esquadra, Josep Lluís Trapero.  El titular d'Interior ha assenyalat que els dispositius de seguretat a la sortida estan dissenyats per facilitar que els participants a un esdeveniment el puguin abandonar de manera fluida i evitar les aglomeracions. Ara, es continuarà buscant aquest objectiu, però quan es consideri convenient i d'acord amb l'avaluació del risc, s'augmentaran els controls. Jané no n'ha donat més detalls, seguint el principi de màxim prudència que regeix la política informativa d'Interior sobre terrorisme, però sí que ha insistit que els dispositius de seguretat es modulen en funció de cada esdeveniment i que no es tracta d'aplicar "una recepta estàtica". El conseller també ha explicat que els dispositius de seguretat es reforçaran amb "més dotació de personal".  Els Mossos d'Esquadra avaluen cada setmana el risc que poden tenir els esdeveniments programats a Catalunya. En 96 setmanes, les que fa que es va posar en marxa el POE antiterrorista, s'han identificat 23 concerts amb un risc específic, alguns dels quals d'alt risc. Jané ha recordat que un d'aquests concerts va ser a la Sala Apolo de Barcelona el setembre passat amb Eagles of Death Metal, el mateix grup que actuava a la Sala Bataclan de París en els atemptats del 13 de novembre del 2015. En el dispositiu, els Mossos van identificar un home que actualment està en presó provisional després de ser detingut en l'operació 'Apolo' l'abril passat. Aquest home havia estat a l'aeroport de Zaventem el mateix dia que es van cometre els atemptats de Brussel·les, el 22 de març de l'any passat, i tenia lligams amb familiars de terroristes que es van immolar a la capital belga. Un fons de contingència d'11,6 MEUR per a la lluita antiterrorista Jané també ha anunciat que el Govern ha aprovat un fons de contingència d'11.160.000 euros destinat als Mossos d'Esquadra per a la lluita antiterrorista. D'aquests diners, 4.560.000 euros es destinaran a cobrir les hores extres que el cos ha de fer en les tasques de prevenció del terrorisme sense que suposin minvar la seguretat d'altres àmbits. L'altra partida específica, de 6,6 MEUR, és per a material de protecció i d'investigació.  En l'últim any, el 32% de les hores de patrullatge preventiu a Catalunya han estat en el marc del POE antiterrorista i en l'últim me han representat el 34%. En el cas de la ciutat de Barcelona, aquesta dedicació a la prevenció antiterrorista s'eleva fins al 37% en l'últim any i fins al 42% en l'últim mes.  La Junta de Seguretat, encara sense data Preguntat per si havien rebut alguna oferta de data del govern espanyol per convocar la Junta de Seguretat de Catalunya, Jané ja afirmat que encara esperen la proposta de Madrid i ha deixat clar que per part del Govern "no hi ha cap impediment perquè se celebri ja". El conseller ha reclamat en múltiples ocasions en els darrers mesos que el govern espanyol convoqui la junta, que no es reuneix des del 2009.  El conseller ha recordat que pocs dies després de posar-se al capdavant d'Interior, el juny de 2015, va demanar a l'aleshores ministre de l'Interior, Jorge Fernández Díaz, que convoqués aquest òrgan encarregat de coordinar les polítiques de seguretat i l'activitat dels cossos policials a Catalunya. Més tard, el govern espanyol s'excusaria que estava en funcions però es va comprometre a fixar la data després de les eleccions.  El període en què l'executiu central estaria en funcions es va allargar durant mesos, però Jané va tornar a demanar la convocatòria de la junta a l'actual ministre de l'Interior, Juan Ignacio Zoido, just després que assumís el càrrec. Des d'aleshores s'han mantingut diverses reunions tècniques, però encara no hi ha novetats sobre quan es convocarà. Amb tot, Jané ha ofert mà estesa del Govern per continuar treballant i col·laborant per a la seguretat.

Summary: Interior ampliarà els controls de seguretat a les sortides dels grans esdeveniments després de l'atemptat de Manchester


El president del Comitè Internacional dels Jocs Mediterranis (CIJM), Amar Addadi, ha felicitat aquest dijous a l’organització de Tarragona 2018 perquè, malgrat haver viscut “moments difícils” -que han acabat suposant el seu ajornament per un any-, la celebració de la cita esportiva està garantida. La delegació internacional es reuneix aquest dijous i divendres a Tarragona per avaluar la marxa del projecte. Durant una visita a les obres de l’Anella Mediterrània, l’alcalde, Josep Fèlix Ballesteros, ha admès que un cop confirmada l’esperada injecció econòmica per part de l’Estat, la tranquil·litat és “total i absoluta”. Ballesteros ha avançat que, abans de l’estiu, començaran les obres de remodelació del velòdrom -amb un pressupost de 350.000 euros- i que, durant l’estiu, s’iniciaran els treballs per construir la piscina olímpica.  Amar Addadi i la resta de membres del comitè internacional han subratllat la transformació “extraordinària” que ha viscut l’Anella Mediterrània i han mostrat la seva “admiració pel treball fet i l’esforç realitzat”. “Aquestes magnífiques infraestructures ens mostren que els Jocs seran un èxit, alhora que deixaran un important llegat per a Tarragona i el territori i, sobretot, per als seus joves”, ha apuntat.  Per la seva banda, Ballesteros ha assegurat que, un cop confirmat el finançament de l’Estat, “aquests Jocs seran una realitat l’any vinent i volem que siguin els millors de la història”. L’alcalde ha explicat que el comitè els ha felicitat per no haver “defallit malgrat les dificultats” i que, alhora, ells els han agraït la paciència per haver mantingut “el timó ferm” després d’anunciar l’ajornament.   Ballesteros s’ha felicitat pel fet que totes les institucions implicades formin ja “una aliança que ja comença a ser perfecta”. La visita d’aquest dijous és la primera del CIJM després que l’Estat anunciés 10,5 MEUR per a l’esdeveniment -al qual acabarà aportant un total de 15 MEUR-. Precisament, dimarts vinent la vicepresidenta del govern espanyol, Soraya Sáenz de Santamaria, signarà el conveni pel finançament dels Jocs amb l’alcalde, en un acte oficial al qual també assistiran els ministres Montoro i Méndez de Vigo.  Pel que fa a l’estat de les obres, tot i que el ritme s’ha “relaxat” amb motiu de l’ajornament, “tot està anant exactament segons el calendari previst”, segons Ballesteros. L’alcalde ha explicat que la reforma integral del velòdrom començarà abans de l’estiu amb un pressupost de 350.000 euros -pagats amb fons propis-, mentre que la piscina olímpica -a càrrec de l’Estat- es començarà a construir a l’estiu i s’enllestirà a finals d’any. L’alcalde s’ha mostrat convençut que els pressupostos de l’Estat s’aprovaran i que, en cas contrari, el govern espanyol recorrerà a “un pla B” per assegurar els recursos.  Aquest dijous al matí s’ha celebrat una reunió de la comissió tècnica i de la comissió mèdica i anti-doping, i també una comissió de coordinació del Comitè Internacional dels Jocs Mediterranis i el Comitè Organitzador de Tarragona 2018. A la tarda, la delegació ha visitat l’Anella Mediterrània a Campclar, on s’ha fet una plantada simbòlica d’arbres i s’ha descobert una placa commemorativa al costat de l’accés principal al recinte.

Summary: El Comitè Internacional lloa la “perseverança” de Tarragona amb els Jocs Mediterranis


Insisteix que una part del pla de xoc està condicionat a l'aprovació d'uns nous pressupostos i defensa que no és un conjunt de "bones paraules" ACN Barcelona.-La consellera de la Presidència, Neus Munté, ha denunciat aquest dimecres els "incompliments i impagaments" de l'Estat en qüestions "sensibles i flagrants" des del punt de vista de les polítiques socials, així com la seva "nul·la sensibilitat" respecte a les persones més vulnerables amb l'anul·lació del decret de pobresa energètica. En la seva intervenció amb motiu del ple sobre la situació d'emergència social, Munté ha constatat que "agenda nacional i social són indestriables", i que "l'estat propi és la millor eina perquè política i economia es posin al servei del progrés social". Com el president, Carles Puigdemont, i el vicepresident, Oriol Junqueras, la consellera també s'ha encarregat de recordar que una part del pla de xoc social treballat amb la CUP està condicionat a l'aprovació d'uns nous pressupostos. Munté ha subratllat que aquest pla no és un conjunt de "bones paraules". En una línia molt similar a l'emprada prèviament per Puigdemont i Junqueras, Munté ha remarcat que el Govern té unes possibilitats "limitades" per fer front a l'emergència social derivada de la crisi econòmica, perquè li falten instruments i el marc normatiu. Però a més, ha denunciat els incompliments de l'Estat en matèria social, tombant a més les iniciatives que prenia el Govern o el Parlament per incrementar els seus ingressos.   Munté ha defensat que, malgrat tot, l'executiu català ha prioritzat la inversió en polítiques socials, amb un "enfoc emancipatori i no merament assistencialista", i ara vol donar continuïtat a les mesures ja implementades amb el pla de xoc social, que també n'inclou de noves que "han de sorgir necessàriament de la cooperació parlamentària". "No són bones paraules o intencions, sinó que és un autèntic pla de xoc amb resposta immediata pel que fa a algunes mesures, però n'hi ha d'altres que requereixen l'aprovació d'uns nous pressupostos", ha subratllat.  La consellera ha definit aquest pla de xoc com "un pas més endavant en el camí encetat per aconseguir un autèntic canvi social i econòmic" a Catalunya.

Summary: Munté denuncia els "incompliments" socials de l'Estat i la seva "nul·la sensibilitat" respecte als més vulnerables


El cap de llista d'En Comú Podem a les eleccions estatals, Xavier Domènech, creu que la posició de la CUP sobre la investidura d'Artur Mas "no hauria de sorprendre ningú". Domènech ha constatat que l'esquerra independentista acata ara els compromisos que va prendre de cara el 27-S: "El problema probablement és dels partits que no estan acostumats a complir el que diuen en campanya", ha etzibat. En aquest sentit, Domènech considera que el 20-D és la data "clau" per derrotar el PP, per liquidar el bipartidisme i per desencallar un referèndum sobre el futur polític de Catalunya. "Negociar la independència quan no han sigut capaços ni de crear l'escenari per a un referèndum em sembla surrealisme polític", ha dit Domènech després de reunir-se amb representants de PIMEC.

Summary: Domènech sobre la CUP: "El problema probablement és de qui no està acostumat a complir el que diu en campanya"


El brot de gastroenteritits aguda detectat dimecres passat a la Cerdanya ja ha afectat a 357 persones, que s'allotjaven en diferents establiments hotelers de la comarca. 346 d'aquests afectats són menors d'entre 8 i 14 anys, mentre que 11 són professors de 8 escoles de Catalunya (3 del Gironès, 3 de Barcelona Sud i dues del Barcelonès Nord), però també hi ha un grup d'escolars francesos. A més, des de Salut Pública s'ha confirmat, després de les anàlisis practicades, que el brot es va originar per Norovirus en un establiment de restauració de l'estació de La Masella. Tant Salut Pública com l'empresa afectada ja han pres totes les mesures cautelars de prevenció i higiene corresponents.  Tots els afectats estaven duent a terme activitats d'esquí i de muntanya a la zona de la Cerdanya quan es van manifestar els símptomes, majoritàriament vòmits, nàusees i dolor abdominal. Només en alguns casos també es va donar febre i diarrea. Tots els afectats van ser atesos en centres d'atenció primària i d'atenció continuada i cap d'ells va requerir ingrés hospitalari.

Summary: El brot de gastroenteritis de la Cerdanya ja afecta 346 menors i 11 adults


El president del govern espanyol en funcions, Pedro Sánchez, ultima un document amb 300 propostes com a base per un acord programàtic que serveixi per a negociar la investidura. Segons fonts socialistes, el secretari general del PSOE presentarà la proposta oberta de "programa comú progressista" el 3 de setembre i inclou mesures d'ocupació i pensions, feminisme i desigualtat social, emergència climàtica o cohesió territorial, entre d'altres. Les mateixes fonts apunten que les propostes es basen en els documents que el PSOE va presentar el 18 de juliol i també les últimes presentades per Unides Podem, el 20 d'agost, a més de les proposades per organitzacions de la societat civil, amb qui Sánchez s'ha reunit. El document assumeix i fa pròpies la major part de les propostes d'Unides Podem i per les organitzacions i experts de la societat civil. De totes maneres, es tracta d'una proposta oberta a debats i que podria ser ampliada i millorada en les converses que s'han de produir aviat, abans de la segona sessió d'investidura.  El PSOE ha manifestat que vol un govern progressista al més aviat possible i fa una crida perquè "tots els progressistes" deixin enrere "el bloqueig" i obrin pas a un "període d'avanç social, neteja i convivència".

Summary: Sánchez presentarà dimarts un document amb 300 propostes per a negociar la investidura


El jutge que investiga l'entramat d'Innova ha arxivat la causa que investigava unes presumptes coaccions per part dels dos principals imputats, Josep Prat i Carles Manté, vers l'alcalde de Reus, Carles Pellicer, i l'extinenta d'alcalde i exregidora, Teresa Gomis, amb l'objectiu de posar-los de la seva banda en el procés judicial. Segons la interlocutòria, el magistrat no hi veu indicis de delicte després d'haver analitzat tota la documentació intervinguda i d'haver escoltat nombrosos imputats i testimonis. De fet, tant Pellicer com Gomis van negar davant del jutge que haguessin estat pressionats. "No hi ha rastre de què tals pressions, si van existir, tinguessin entitat suficient per tenir rellevància penal", conclou el jutge per argumentar l'arxivament d'aquesta peça separada, la número 6, de la qual també n'ha aixecat el secret d'actuacions. Ara les parts tenen tres dies per presentar recurs.

Summary: Arxivada la causa contra Prat i Manté per les coaccions a l'alcalde de Reus i l'extinenta d'alcalde


La portaveu d'ERC, Marta Vilalta, ha considerat que el judici del procés que començarà aquest dimarts "és contra la democràcia perquè persegueix aquells que van posar urnes". En roda de premsa aquest dilluns, Vilalta ha considerat que es tracta d'un judici polític contra l'independentisme i ha assegurat que "s'ha creat un relat fals per poder perseguir el moviment independentista". Davant d'això, ha explicat que els líders independentistes l'afrontaran anant de cara i amb la voluntat d'explicar-se, cosa que no han pogut fer fins ara. "Tenen la voluntat de poder-ser defensar, però també de poder acusar aquest estat que ha vulnerat sistemàticament els seus drets", ha detallat.  "Sabem del cert que acabarà sent l'Estat qui s'assegui al banc dels acusats quan arribi als tribunals europeus, quan arribi a Estrasburg", ha reblat tot assegurant que els acabarà donant la raó.

Summary: Vilalta assegura que el judici del procés "és contra la democràcia" perquè "persegueix aquells que van posar urnes"


La candidata del PPC a les eleccions espanyoles Cayetana Álvarez de Toledo ha assegurat aquest dijous que el secretari general del PSOE, Pedro Sánchez, "està tramant una nova traïció a la democràcia" i intentarà seguir com a president espanyol amb el suport dels partits independentistes "en cas que tregui un escó més que el PP". Ho ha dit a Tarragona, en un acte en què també han intervingut el cap de llista del PPC per la demarcació, Jordi Roca, que aspira a recuperar l'escó que va perdre a la primavera, i també de l'exdirigent d'UPyD i exmilitant del PSOE Rosa Díez. Álvarez de Toledo ha demanat una "gran mobilització" a les urnes i ha augurat que Catalunya, malgrat ser "un lloc difícil per al PP", és on el partit "començarà la gran remuntada". L'aspirant popular, davant de més d'un centenar de persones congregades al Teatre Tarragona, ha celebrat l'oportunitat que la repetició electoral suposa per al PPC a Tarragona, ja que es va quedar sense representació el 28 d'abril. No obstant això, ha exigit a Sánchez que "demani perdó" per haver provocat, segons ella, que els ciutadans hagin de tornar a votar en unes eleccions espanyoles, per haver arribat a la presidència "amb el suport d'uns golpistes" i per haver rebut el president de la Generalitat, Quim Torra, a La Moncloa l'any 2018. L'acte del PPC s'ha desenvolupat a uns 200 metres del Teatre Metropol de la ciutat, on JxCat ha celebrat també un míting de campanya amb Torra i la seva cap de llista per Barcelona, l'exconsellera Laura Borràs. Álvarez de Toledo ha titllat la trobada de "congrés de xenòfobs" i ha convidat els assistents a l'acte de JxCat a sumar-se al del PPC "a veure si se'ls enganxa el que és la tolerància". "També per dir-los a la cara que perdin tota esperança. Vostès han fracassat i l'únic que els queda per fer és el dol. Intentin fer-lo amb una mica de dignitat", ha continuat. Als catalans contraris a la independència els ha garantit que "mai més" se sentiran "sols" perquè el PP serà al seu costat. I ho ha dit reconeixent que "des de Madrid les coses es veuen d'una altra manera" i no es té en compte "l'assetjament" que creu que pateixen els no independentistes. "No pot tornar a passar i no tornarà a passar. Ho dic amb tota la solemnitat de què sóc capaç", ha conclòs. Les paraules d'Álvarez de Toledo han arribat poques hores després que el PPC hagi presentat quatre recursos a la Junta Electoral Central –un per circumscripció catalana– perquè impedeixi les activitats que Tsunami Democràtic prepara per dissabte, jornada de reflexió, ja que els populars ho consideren "propaganda electoral per a la causa independentista". Els recursos, que ha anunciat en una roda de premsa a l'Agència Catalana de Notícies (ACN), destaquen que els actes de Tsunami s'estan organitzant des d'una adreça de correu electrònic "bastant clara sobre la intencionalitat dels convocants", 9n@desobeimlajec.org, i pretenen "incidir en la jornada electoral afavorint expressament totes aquelles candidatures que han pres partit en la defensa d'un mal entès dreta a l'autodeterminació". És per això que en sol·licita la prohibició durant tot dissabte i diumenge. Rosa Díez demana "prestar" el vot al PPC Rosa Díez, que ja ahir dimecres va participar a Barcelona en un acte amb el president del PP, Pablo Casado, i li va mostrar el seu suport, avui ha reiterat el seu aval al PPC. A més, ha apel·lat als socialistes "disgustats" amb la deriva de Sánchez i els ha demanat "que no es quedin a casa i prestin el seu vot" al PPC. Per a l'exlíder d'UPyD, tant Catalunya com l'Estat "no estan dividits entre dreta i esquerra, sinó entre demòcrates i totalitaris", per això ha reivindicat que ella, com a exsocialista, pugui donar suport als populars. "Quan s'ha de superar el totalitarisme com passa a Catalunya ningú pregunta a l'altre demòcrata a qui vota, perquè no importa. Igual que als camps de concentració un no preguntava a l'altre si hi era per jueu o homosexual", ha afegit. Al seu torn, Jordi Roca ha advertit que el PPC, Cs i Vox "sumaran més vots que ERC" aquest diumenge però que segurament els republicans tindran representació mentre que aquests tres partits "tenen un seriós risc de treure'n zero". És per això que ha demanat als votants de Cs i de Vox que facin confiança al PPC per garantir almenys un escó i ha reivindicat per al futur una candidatura unitària per "treure dos o tres escons" a la demarcació. "Una fórmula Tarragona Suma, Catalunya Suma o Tabàrnia Suma", ha proposat.

Summary: Álvarez de Toledo avisa que Sánchez "està tramant una nova traïció" per governar amb els suport dels independentistes


Sabrià denuncia “l’ocupació de les institucions de manera il·legal” per l’aplicació del 155 i crida a la “unitat republicana” per fer front als comicis i a les accions del govern espanyol ACN Barcelona.-El portaveu d’ERC, Sergi Sabrià, ha assegurat aquest dilluns que la seva formació aposta per ·trobar la manera de participar i ser-hi present” a les eleccions del 21 de desembre. Sense aclarir si Esquerra vol presentar-se o no i obrint la porta a tots els possibles escenaris, Sabrià ha cridat a “convertir” unes eleccions “que no estan legítimament convocades” en “una oportunitat per defensar la fràgil república”. Amb tot, ha avançat que ERC voldrà prendre aquesta decisió “amb diàleg i conjuntament” amb la resta de partits i entitats independentistes. “Unitat republicana”, ho ha definit. De la mateixa manera, el portaveu ha denunciat que aquest dilluns Catalunya ha patit “l’ocupació de les institucions de manera il·legal” amb l’aplicació de l’article 155 de la Constitució i l’ordre de destitució del Govern.

Summary: ERC, sobre les eleccions del 21-D: "Trobarem la manera de ser-hi. Les urnes no ens fan por"


El president de la Generalitat, Carles Puigdemont, ha recordat que és ''imprescindible'' tenir pressupostos per fer efectiva la reducció a la meitat del temps d'espera a proves diagnòstiques i visites als especialistes, i en un 10% el nombre de pacients per operar. Ho ha dit durant la visita al nou bloc quirúrgic de l'Hospital Vall d'Hebron, on ha agraït l'esforç del col·lectiu ''més perjudicat ''per la manca de finançament per fer que Catalunya sigui ''un referent'' arreu del món en assistència sanitària. El gerent de l'Hospital, Vicenç Martínez, ha destacat que 1 de cada 3 ciutadans operats en centres públics, s'intervé a Vall d'Hebron, un fet que pot millorar encara amb les noves instal·lacions.

Summary: Puigdemont recorda que els pressupostos són imprescindibles  per reduir llistes d'espera en proves, visites i operacions


El president d'Òmnium Cultural, Jordi Cuixart, ha sortit aquest dimecres de la presó de Lledoners per operar-se de l'oïda a l'Hospital de Sant Joan de Déu de Manresa, segons ha informat el 'Regió7'. Després de ser intervingut aquest dimecres al centre sanitari manresà, podria tornar aquest dijous mateix a Lledoners, segons fonts citades pel diari. Les primeres informacions apunten que es tractaria d'una operació relacionada amb l'oïda. Precisament aquest dimecres es va saber que el Suprem no es posicionarà encara sobre si el president d'Òmnium podrà o no anar al naixement del seu fill i a acompanyar la mare de la criatura en els dies posteriors al part, tal i com havia sol·licitat. La Sala de Vacances del Tribunal Suprem ha acordat que resoldrà sobre aquest permís extraordinari de sortida "un cop es tingui constància de la proximitat del part".

Summary: Jordi Cuixart surt de Lledoners per operar-se de l'oïda a l'Hospital de Sant Joan de Déu de Manresa


El ministre de l'Interior en funcions, Fernando Grande-Marlaska, ha titllat d'"indecència intel·lectual" l'ús del terme 'presos polítics' a l'acte de la Generalitat per commemorar l'alliberament del camp d'extermini de Mauthausen. "Crec que és molt difícil trobar la paraula exacte però jo diria que és una indecència intel·lectual", ha dit en declaracions recollides per diversos mitjans aquest dilluns després d'inaugurar la VIII Assemblea General de l'Observatori Iberoamericà de Seguretat viària a Madrid. La ministra de Justícia, Dolores Delgado, va abandonar diumenge l'homenatge a les víctimes per les paraules de la directora general de Memòria Democràtica, Gemma Domènech, que va qualificar els líders independentistes actualment tancats a Soto del Real de 'presos polítics' i va recordar l'exconseller d'Afers Exteriors, Raül Romeva, que va inaugurar la placa d'homenatge de la Generalitat a Mathausen fa dos anys.

Summary: Marlaska titlla d"'indecència intel·lectual" l'ús del terme 'presos polítics' a l'acte de la Generalitat a Mathausen


El president del PDeCAT a les comarques gironines, Pere Vila, assegura que el partit vol teixir un govern fort a l'entorn de l'alcaldessa de Figueres, Marta Felip, però no descarta demanar-li que faci un pas al costat si no hi ha possibilitat de trobar acord amb cap dels grups de l'oposició. Vila diu que s'estan mantenint converses amb formacions com ERC o la CUP –a nivell de demarcació- per explorar possibles pactes. Per al president de la formació, s'ha arribat a la situació actual per la falta de sintonia amb Unió i l'expulsió del PSC del govern. En aquest sentit, diu que l'equilibri de forces a l'equip de govern de Figueres era complex però creu que "es podia haver resolt el tema sense arribar al punt on hem arribat". Vila es reunirà en les properes hores amb Felip per abordar la crisi.

Summary: Pere Vila vol un govern fort a l'entorn de Marta Felip a Figueres però no descarta demanar-li que plegui


Diversos càrrecs del Govern i d'una empresa de publicitat han assegurat aquest dimarts que era "complicat i difícil" retirar la publicitat del 9-N després de la providència del Tribunal Constitucional (TC) del 4 de novembre. Han explicat que la cartelleria exterior en marquesines i autobusos es retira les nits de dilluns al dimarts, i que si es fa un altre dia cal pagar-ho a part. D'altra banda, l'exsecretari general de la Presidència, Jordi Vilajoana, ha assegurat que totes les cartes informatives sobre el procés participatiu es van enviar abans del 4 de novembre. En la segona sessió del judici al Tribunal Suprem contra l'exconseller de Presidència Francesc Homs, els interrogatoris s'han tornat a centrar en l'habilitació del centre de premsa, en la publicitat institucional del procés participatiu i en les cartes informatives remeses als ciutadans majors de 16 anys. El director general d'Atenció Ciutadana i Difusió, Ignasi Genovés, i la responsable de publicitat institucional d'aquesta direcció, Mònica Osàcar, han explicat que per publicitar el procés participatiu van recórrer a una contractació per via d'urgència amb alguna de les quatre o cinc centrals de planificació de mitjans que tenen homologades i que han guanyat un concurs públic anual. Quan van acudir a la primera empresa, Zenit Comunicació, aquesta va rebutjar l'encàrrec, com feia de forma "habitual i sistemàtica" perquè la Generalitat pagava molt tard, i l'encàrrec va ser per a la segona empresa millor puntuada, Media Planning. La campanya es va contractar el 24 d'octubre per gairebé 814.000 euros. Va començar el 25 d'octubre, es va acabar el 9 de novembre i es va centrar en exteriors, internet i cinema, mentre que televisió i ràdio anaven a càrrec directament del Govern. La publicitat exterior es contracta per setmanes, i es va centrar del 4 al 10 de novembre, ja que els cartells es canvien la nit dels dilluns als dimarts. Genovés ha explicat que va conèixer la resolució del TC perquè se'n va parlar al departament, però a ell no li "pertocava" decidir si se seguia endavant o no. "No vaig tenir cap indicació, no ho vaig plantejar a ningú ni ningú m'ho va plantejar", ha assegurat. A més, ha explicat que s'estava pendent de presentar un recurs de súplica per revisar la decisió del tribunal. Per això, era molt "complicat" retirar la cartelleria exterior abans d'hora, ja que s'hauria  hagut de pagar a part la retirada, com ha explicat Marta Coll, directora general de Media Planning a Barcelona. En canvi, la publicitat a internet hagués estat més senzill retirar-la gairebé immediatament. Preguntada pel fiscal, Coll ha dit que una campanya publicitària només la pot parar una ordre judicial directa, Autocontrol, un organisme de les pròpies agències de publicitat, o el mateix client. Base de dades D'altra banda, el director de l'Institut d'Estadística de Catalunya (Idescat), Federico Udina, ha explicat que va signar un conveni amb Presidència de la Generalitat per cedir temporalment una base de dades anomenada  Registre de Població, que inclou els noms i cognoms i les adreces de totes les persones empadronades a Catalunya. En aquest cas es van cedir les dades dels majors de 16 anys. L'objectiu era que Presidència informés a la població sobre el procés participatiu. Quan va conèixer la providència del TC, el 4 de novembre, la base de dades ja s'havia cedit. Va ser destruïda el 2 de desembre, però Udina no ha sabut explicar per què va ser el CTTI qui ho va fer. L'exsecretari general de Presidència, Jordi Vilajoana, ha explicat que van signar el conveni amb l'Idescat per poder informar a tota la població sobre el procés participatiu, i es va encarregar a una empresa de missatgeria externa perquè la pròpia Generalitat no tenia prou mitjans per fer-ho tant ràpid. El departament va intentar que tot estigués llest abans del 27 d'octubre. L'encàrrec a l'empresa de correus Unipost es va fer el 31 d'octubre i els enviaments es van acabar de fer abans del 4 de novembre, segons Vilajoana. Roda de premsa Per últim, la directora de l'assessoria jurídica de la Fira de Barcelona, Fàtima Soro, ha reiterat el que ja van dir aquest dilluns altres càrrecs de la Fira i de Focus: que la data del contracte i del pressupost havien de coincidir i que es va posar 3 de novembre perquè era quan s'havien concretat els termes telefònicament. A més, el contracte havia de ser confidencial per no revelar preus de lloguer d'espais a la competència. El director de Negoci Extern de la Fira, Pere Camprubí, ha explicat que l'acord verbal, tot i que sense concretar, va ser "molt abans de finals d'octubre". Per la seva banda, el cap de Protocol i Relacions Externes de Presidència, Carles Fabró, ha explicat que va ser ell qui va encarregar verbalment a Focus, dins del contracte marc anual, l'adequació d'un centre per a la premsa. Ha explicat que ningú de Presidència, que ell sàpiga, va parlar directament amb la Fira. A més, ha dit que la providència del TC del 4 de novembre la va conèixer per la premsa i no en va parlar amb Homs, ja que ell només s'encarregava del centre de premsa i no creia que la roda de premsa s'anul·lés. "En cap moment em vaig plantejar que l'atenció als mitjans podia variar", ha explicat, ja que "passés el que passés, calia informar". A la tarda, està prevista la declaració de l'expresident de la Generalitat Artur Mas, el president de l'ACM, Miquel Buch; l'expresident del Consell per a la Transició Nacional, Carles Viver i Pi-Sunyer; l'exsecretari de Comunicació del Govern, Josep Martí; i el president de la Comissió Jurídica Assessora, Albert Lamarca.

Summary: Càrrecs del Govern asseguren que era molt difícil retirar la publicitat exterior del 9-N


El líder del PP denuncia ‘kale borroka’ a Catalunya i insisteix que cal il·legalitzar Arran i deixar sense subvencions ERC i PDeCAT ACN Madrid.-El líder del PP, Pablo Casado, ha emplaçat aquest dimecres el president del govern espanyol, Pedro Sánchez, a aprofitar la “rebel·lia” del president de la Generalitat, Quim Torra, respecte a l’ordre de la JEC de retirar els llaços grocs per aplicar de nou el 155 a Catalunya. En una entrevista a Antena 3 Casado ha insistit en la necessitat d’il·legalitzar Arran “perquè si hi ha una formació política que atia la violència s’ha d’il·legalitzar”. Una proposta que combina amb la de tallar en sec les subvencions a ERC i PDeCAT, tal com reclama la iniciativa del PP que estableix que els partits que tinguin processats per rebel·lió o sedició no rebin subvenció pública. Segons Casado, si ell fos president del govern espanyol “aniria a un Consell de Ministres a iniciar l’aplicació del 155 dient simplement que envio un requeriment de compliment de la Constitució a Torra”, perquè “el que no pot ser és que hi hagi ‘kale borroka’ a Catalunya i que ridiculitzin els nostres fills a les escoles o ens pengin ninots als ponts i diguin que volen la via eslovena i Sánchez no digui res”. Un cop més, ha descrit una situació on els Mossos reben ordres “que els sindicats dels Mossos diuen que contravenen la legalitat”, amb “adoctrinament” i “propaganda” a les escoles i amb “règims penitenciaris diferenciats a les presons”. “Demano que posi ordre, i si la JEC o la Fiscalia declara en rebel·lia en no complir una ordre un president autonòmic la Constitució esta per complir-se”.  El líder del PP ha comparat aquesta situació amb la possibilitat que un govern autonòmic es declarés en rebel·lia “a l’hora de no dotar els quiròfans de material o de tancar les escoles”. Ha demanat que no es “demonitzi” el 155 i ho ha comparat amb la intervenció de la trioika a Grècia, Portugal o Irlanda, que “va ser un 155 a nivell europeu” i “no va passar res”. “El 155 és alliberador”, ha dit, i “Espanya no pot ser un regne de taifes on algú campa delinquint”.

Summary: Casado demana a Sánchez que aprofiti la “rebel·lia” de Torra sobre els llaços per aplicar el 155


El fill del pintor Joan Claret (1929-2014) negociarà enguany l’ingrés del fons artístic del seu pare al Museu Nacional d’Art de Catalunya (MNAC). Aquest és el desig de la família, que custodia gairebé la meitat de les 2.700 obres de l’artista, i que encara amb “la mà estesa” al MNAC una negociació que encara no ha començat. A més, segons ha informat aquest dimarts, la família manté contactes amb l’Ajuntament de Sant Feliu de Guíxols –on Claret va desenvolupar bona part de la seva activitat- per explorar la possibilitat d’obrir al municipi un espai permanent dedicat a l’artista. Claret fill inaugura dimecres a Sitges una important exposició retrospectiva de l’obra del seu pare. El Doctor en Història de l’Art i especialista en l’art català de postguerra Àlex Mitrani ha participat en la confecció de l’exposició ‘Joan Claret. Del mosaic al laberint’ que s’inaugura dijous a l’Edifici Miramar de Sitges. Mitrani, que col·labora actualment amb el MNAC en un pla de treball per la protecció i l’estudi de l’art català d’avantguarda, ha convingut que “hi ha molta feina a fer” encara per patrimonialitzar l’art català de postguerra i de la segona avantguarda. Un període “molt fèrtil malgrat les dificultats” i un exemple del qual és, justament, Joan Claret. Tant Mitrani com el fill de l’artista, Albert Claret, han defensat que Claret és un “cas flagrant” d’aquella generació d’artistes. Mitrani ha destacat la qualitat plàstica i l’interès creatiu de la seva obra i l’ha situat al nivell de la creació que es feia en el context internacional als anys 60 i 70. “En canvi, és pràcticament desconegut fora dels cercles especialitzats”, ha lamentat.  Al seu parer, cal que Claret –“que va tenir un protagonisme a l’escena barcelonia i catalan als anys seixanta i setanta quan exposava a la Sala Gaspar o participava al grup 0 Figura”- sigui un artista que torni a aquesta presència pública “i formi part de les col·leccions nacionals”, ha exposat Mitrani. En aquest sentit, Albert Claret i el seu soci a l’exposició retrospectiva de l’artista han anunciat que estan treballant per incorporar l’obra de Joan Claret a la col·lecció permanent del MNAC, dins d’aquest projecte més ampli de “col·lecció coherent i organitzada”, de patrimonialització, difusió i estudi de l’art d’aquesta època.  Segons han informat, la negociació formal amb el museu encara no ha començat, però confien que es pugui fer i tancar aquest mateix any 2017. No han avançat és la fórmula del traspàs de l’obra del pintor al MNAC (cessió, venda, dipòsit, etc.) però han donat a entendre que no serà un inconvenient per arribar a un acord. “Això no depèn de mi”, ha senyalat Claret, que ha manifestat que “estenen la mà” al museu per arribar a un tracte amb el museu, ja que el seu “màxim interès” és que les obres del pare es conservin en aquesta institució.  De tota l’obra produïda per Joan Claret (unes 2.700 peces), el seu fill custodia 200 olis, “entre 400 o 500” aquarel·les i el mateix nombre de dibuixos, és a dir, prop de la meitat de tota la seva producció.  Un volum d’obres que “dóna per obrir un espai permanent”, ha fet notar Claret, que actualment manté contactes amb l’Ajuntament de Sant Feliu de Guíxols perquè la localitat empordanesa sigui la que aculli una iniciativa d’aquestes característiques. Claret ha recordat que el seu pare va desenvolupar bona part de la seva activitat en aquesta població, on la família hi té encara una casa.  'Del mosaic al laberint' Pel que fa a l’exposició que s’inaugura a Sitges, s’hi exhibirà una seixantena de peces de l’artista. Una mostra que “serà un descobriment”, vaticina Mitrani, en el sentit que conté “un aire dels anys seixanta que ara està estèticament molt de moda, i amb una pàtina d’estil internacional”.  El recull d’obres, cronològic però amb una selecció de les millors peces de l’artista, mostra l’evolució de la pintura “refinada i delicada” de Claret, des d’una abstracció “molt lleugera i transparent” que es torna més “complexa i barroca” més endavant. I que culmina amb llenços de la seva maduresa en què apareix la figura –no abstracta- de la dona com a musa i subjecte eròtic, sense renunciar a l’abstracció.

Summary: La família de Joan Claret vol l’ingrés de la seva obra al MNAC i un espai permanent a Sant Feliu de Guíxols


El Servei Públic d'Ocupació de Catalunya (SOC) tramitarà d'ofici les peticions d'atur de les persones que s'hi hagin de registrar per primera vegada com a conseqüència de la crisi del coronavirus per intentar evitar el "coll d'ampolla" que suposa haver d'esperar a la comunicació prèvia a l'ens estatal, el SEPE. Tot i que es prioritzaran les persones que el servei espanyol ja comuniqui com a demandants d'ocupació, també es registrarà les que encara esperin el document, perquè puguin veure reconeguda la prestació. En una entrevista al 'Matí de Catalunya Ràdio', el secretari general de Treball, Josep Ginesta, ha admès que esperen un augment "substancial" en les persones afectades per ERTO a Catalunya.  De fet, al SOC esperen una "allau" de peticions i la seva directora, Ariadna Rectoret, ha escrit al director general del SEPE, Gerardo Gutiérrez, amb "solucions en l'abordatge dels problemes" i ajuda per la gestió dels "tràmits vinculats al reconeixement de les prestacions".  Les oficines del SOC estan tancades al públic, però treballen internament, amb alguns empleats a les oficines i altres fent teletreball. Malgrat que s'han ajornat alguns tràmits, d'altres, com la inscripció com a demandant d'ocupació per rebre la prestació de l'atur, s'han de fer de forma telemàtica o telefònica i requereixen inicialment una petició a l'òrgan estatal, el SEPE.  Però arran de les queixes rebudes en els últims dies, la directora del SOC ha ofert "ajut i col·laboració" al SEPE i li ha comunicat que "registrarà les persones sense necessitat d'esperar a la comunicació prèvia de l'ens estatal per tal que puguin veure reconeguda la seva prestació".  A més, el SOC està preparant un "formulari d'inscripció al web del SOC" perquè les persones que s'hagin de registrat a l'atur s'hi puguin apuntar i l'òrgan català trameti les dades al SEPE perquè faci els tràmits corresponents.  Des del Servei d'Ocupació de Catalunya demanen al seu homòleg espanyol "coordinació" i "diligència" a l'hora de tramitar els expedients de regulació provocats per la crisi del coronavirus.  Segons Josep Ginesta, s'incrementaran "moltíssim" els ERTO i el nombre de persones, ja que en molts casos és l'única manera d'oferir "seguretat jurídica" als treballadors i que puguin "tenir ingressos".

Summary: El SOC tramitarà d'ofici les peticions d'atur per evitar el "coll d'ampolla" del registre al sistema estatal


El Vida ha cancel·lat l'edició d'aquest any, prevista del 2 al 4 de juliol a Vilanova i la Geltrú, i ha anunciat que trasllada "el 80%" del cartell a l'estiu de l'any vinent. L'organització ha fet pública la decisió després de fer un sondeig entre els assistents per valorar si es mantenien les dates inicials, si es posposava el festival fins el setembre o bé si es cancel·lava. A l'enquesta hi han participat més de 4.200 persones. "Des del festival s'ha treballat mantenint totes les opcions obertes", assegura l'organització, que garanteix que el Vida "estava preparat per implementar les mesures sanitàries adequades". "Però les incerteses són massa grans", afegeixen. El Vida 2021 se celebrarà de l'1 al 3 de juliol. Pel que fa al cartell, el Vida manté per a l'any vinent Belle & Sebastian, Devendra Banhart i Parcels, així com Black Pumas, Destroyer, Soccer Mommy i bona part dels artistes confirmats per a l'edició que s'havia de celebrar el proper mes de juliol. Amb tot, des de la direcció del festival apunten que preveuen afegir dos grans caps de cartell "molt importants" per a l'any vinent. En relació a les entrades i abonaments, tots els tiquets venuts per a aquest 2020 seran vàlids per al 2021. Al mateix temps, l'organització activarà un sistema de reemborsament a partir del dilluns 8 de juny.  Respecte l'allotjament, els tiquets del Vida Camp seran vàlids per a l'any que ve, mentre que les parcel·les de càmping i bungalows reservats a través de la web del festival es cancel·laran automàticament i l'import serà retornat sense haver de fer cap gestió. En el cas que es vulguin mantenir per a l'any vinent, es garantirà una pre-reserva fins el 30 de setembre.

Summary: El Vida cancel·la l'edició d'aquest any i trasllada bona part del cartell al juliol del 2021


La secretària general d'ERC, Marta Rovira, defensa que l'única manera de defensar-se davant un Estat "disposat a tot per preservar els seus privilegis" és "sumar i créixer" per ser "més forts". La dirigent republicana també ha reivindicat el paper clau dels municipis i ajuntaments perquè esdevinguin els "pilars fonamentals" per construir la República. A més a més, també ha denunciat el que consideren una "causa oberta contra l'independentisme" i una "persecució política" per part del govern espanyol, amb l'"empresonament de polítics i dirigents socials per les seves idees". Ho ha dit durant la trobada municipalista que el partit celebra des d'ahir a Lloret per encarar l'estratègia cap a les eleccions del 2019. Durant el seu discurs, ha recordat que aquesta és la primera vegada que el president del partit, Oriol Junqueras, no pot assistir a aquesta trobada perquè està empresonat i ha enumerat la feina que va fer com a alcalde de Sant Vicenç dels Horts posant-lo d'exemple del que s'ha de fer en política municipal. Davant un auditori ple amb representants municipals d'arreu del país, Marta Rovira ha denunciat la "causa oberta" que l'estat espanyol té contra l'independentisme, posant d'exemple els darrers registres d'aquesta setmana així com la detenció del secretari de Difusió i Atenció Ciutadana de la Generalitat, Antoni Molons. Rovira ha defensat que, davant un Estat governat per uns dirigents polítics espanyols "disposats a tot per conservar els seus privilegis", l'únic camí a seguir a partir d'ara és el de "sumar i créixer" per "ser més forts" i poder fer realitat la república. "Hem de ser molts més per guanyar-nos una República oberta i transversal", ha dit. Per altra banda, ha denunciat també que l'Estat "se salta la separació de poders" tot posant l'exemple de la llei mordassa, l'empresonament de cantants per les seves lletres, els escorcolls sense autoritzacions judicials i molt especialment l'enviament de polítics a la presó. Sobre aquesta última qüestió, ha recordat que el president d'ERC, Oriol Junqueras, porta 135 dies a la presó, els mateixos que l'exconseller Forn  mentre que els dirigents de l'ANC i Òmnium, Jordi Sànchez i Jordi Cuixart, sumen 152 dies.  El municipalisme i la República Durant la seva intervenció, Rovira ha reivindicat els orígens municipalistes del partit i a la seva experiència tot recordant que aquest cap de setmana ERC compleix 87 anys des de la seva fundació. Una trajectòria, segons ha dit, que demostra que "ho sabem i ho volem fer bé". Per altra banda, la dirigent ha posat en valor la figura de Junqueras i molt especialment la seva tasca al capdavant de l'Ajuntament de Sant Vicenç dels Horts (Baix Llobregat). N'ha destacat la seva capacitat per "representar gent molt diversa" i per haver treballar per un millor model de convivència i la creació de nous llocs de treball. La seva, ha dit, va ser un "projecte guanyador" i l'ha posat d'exemple del que ha de fer el món municipal per atendre les necessitats dels seus veïns.  Amb la mirada posada a les pròximes eleccions municipals del 2019, Rovira ha animat els assistents a treballar "a peu de carrer" i "escoltar a tothom" siguin quines siguin les seves idees. I ha situat el paper dels ajuntaments com a "pilars fonamentals" per construir la República amb la col·laboració i coordinació de la ciutadania. "Així és com vam aconseguir celebrar l'1-O", ha afegit Rovira.  Abans de començar la jornada, s'ha lliurat el Premi Jaume Aiguader a Laurà Vilagrà en reconeixement a la feina que va fer com a alcaldessa a Sant Pedor (Bages) per ERC.  Entre els assistents de les jornades hi havia representants municipals de diferents punts del país així com membres de la direcció del partit, com ara el secretari general adjunt, Lluís Salvadó. La trobada municipalista d'ERC va començar ahir i s'allagarà fins aquest dissabte. Es fa a l'hotel Olympic Congress Center, Evenia Hotels de Lloret de Mar.

Summary: Rovira afirma que amb un Estat "disposat a tot per preservar els privilegis" l'únic camí és "sumar" per ser "més forts"


L'operatiu conjunt dels Mossos d'Esquadra i la Policia Nacional al Camp de Tarragona i el Baix Penedès ha permès decomissar 11.000 plantes de marihuana i 500.000 euros. Els agents han detingut, de moment, nou persones –de nacionalitats espanyola i marroquina- i han fet tretze escorcolls –nou dels quals simultanis-, en els quals també han trobat una arma de foc curta. Per desmantellar diverses plantacions interiors de marihuana situades en xalets a les urbanitzacions de Monnars i de la Móra (Tarragona), a Castellvell del Camp i a l'Hospitalet de l'Infant (Baix Camp), i a la urbanització de Les Pedreres, a Santa Oliva (Baix Penedès). Els agents han intervingut plantes en totes les fases de creixement.  En l'operació, que encara no ha finalitzat, també ha participat personal de la companyia elèctrica per tallar el subministrament, ja que s'ha confirmat que en molts casos la llum estava punxada. Personal tècnic s'emportarà focus, ventiladors i altres aparells necessaris per mantenir les plantacions. El cas el porta el jutjat d'instrucció número 1 de Tarragona.

Summary: Decomissen 11.000 plantes de marihuana i 500.000 euros en l'operatiu antidroga al Camp de Tarragona i el Baix Penedès


La cap de llista del PSC a les eleccions del 26-J, Meritxell Batet, ha situat en les eleccions del 26-J la decisió d'escollir entre Pedro Sánchez i Mariano Rajoy a la presidència del govern espanyol. Batet, ratificada aquest dissabte per unanimitat al capdavant de la candidatura dels socialistes catalans en Consell Nacional extraordinari, ha definit la seva formació com l'esquerra "que no dóna lliçons morals". "No vam ser creats en una empresa de comunicació ni un departament d'universitat", ha etzibat la dirigent socialista. Batet, que ha tingut paraules d'agraïment per Carme Chacón, Miquel Iceta i Germán Rodríguez, s'ha compromès a impulsar la reforma de la Constitució  per a un estat federal i ha erigit la llista del PSC com la "millor opció" a Catalunya per defensar els drets socials i un "catalanisme valent i compromès".

Summary: Batet fixa al 26-J l'elecció entre Sánchez i Rajoy i erigeix els socialistes com l'esquerra que "no dóna lliçons morals"


La formació d'extrema dreta espanyola conviurà amb els tories britànics i els nacionalistes flamencs de l'N-VA ACN Brussel·les.-Els tres eurodiputats electes de Vox formaran part del grup dels Conservadors i els Reformistes Europeus (ECR en anglès) a l'Eurocambra, segons ha pogut saber l'ACN. La formació d'extrema dreta va sol·licitar formalment fa uns dies l'entrada en aquest grup però la decisió no s'ha pres fins a aquest dimecres. Els de Vox conviuran amb els tories britànics, els ultres de Llei i Justícia i els nacionalistes flamencs de l'N-VA. Aquests últims, que han donat suport a Puigdemont i l'independentisme, han decidit seguir dins del mateix grup on ja eren però han votat en contra l'entrada de la formació d'Abascal.

Summary: Vox s'integra al grup dels Conservadors i els Reformistes Europeus a l'Eurocambra


El Ministeri d'Universitats ha plantejat que el curs 2020-2021 pugui ser híbrid per reduir el risc de contagi de covid. El Ministeri ha elaborat un document de recomanacions, juntament amb Sanitat, on indica que els centres hauran de calcular els espais de que disposen complint la distància de seguretat i quan això no sigui possible oferir alternatives virtuals. Entre aquestes, planteja la possibilitat que una part dels alumnes estiguin a l'aula i una altra a casa i que es facin torns rotatius. El document diu que "tenint en compte l'escassetat de recursos docents a curt termini, no es considera convenient doblar les classes per grups per mantenir la presencialitat, perquè això implicaria una sobrecàrrega insuportable per al cos docent".    El Ministeri ha elaborat dos documents que han de servir "simplement com a orientació" ja que insisteix que es fan "amb ple respecte a l'autonomia universitària i a les competències de les comunitats autònomes".  La primera de les recomanacions és que cada centre calculi els coeficients d'ocupació de cada activitat docent i investigadora, tant el real com el que hauria de ser tenint en compte tots els alumnes i la distància d'1,5 metres. Si el coeficient d'ocupació real és superior al teòric, planteja que l'activitat " no es podrà desenvolupar de forma presencial en la seva totalitat i les universitats haurien de prendre les mesures pertinents per a que es pugui portar a terme en línia". En aquest sentit, obre la porta a que si es disposa dels equips necessaris es pugui fer una retransmissió de l'activitat de tal manera que es combini els alumnes a l'aula fins a completar l'aforament aconsellat i la resta en format en línia. "En aquesta opció, haurien de fer-se rotacions periòdicament entre els estudiants que reben l'ensenyament presencial i aquells que ho fan per videoconferència", afegeix. El text especifica que aquestes modalitats s'haurien de fer servir per a conferències magistrals dirigides a un gran número d'estudiants.  En el cas que el coeficient obtingut no superi el  màxim permès, les recomanacions són que les classes siguin presencials "garantint-se totes les mesures de distanciament social i higiene que estiguin vigent a l'inici del curs". Les mesures de presencialitat s'haurien de fer públiques abans de l'inici del període de matriculació de cada universitat.  En el segon document, s'aposta per disminuir el nombre de persones assistents, fomentar l'ús d'espais a l'aire lliure i establir, sempre que sigui possible, grups petits i estables. A més, es recomana restringir les sortides i entrades a les imprescindibles i per torns.  De la mateixa manera, s'afirma que cada centre establirà abans de l'inici del curs 2020-2021 un pla de contingència que permeti, en cas que la situació sanitària ho requereixi, un canvi "massiu i immediat" al sistema de docència en línia. Aquests haurien d'incloure l'experiència acumulada aquest curs i evitar la bretxa digital, reforçant l'estratègia de digitalització.  Aquestes mesures de digitalització i formació dels docents "tenen implicacions pressupostàries que hauran de ser tingudes en compte per les administracions competents", afirma el document.  Distància i mascareta Aquest primer document va acompanyat d'un segon elaborat conjuntament entre el Ministeri d'Universitats i el de Sanitat on s'estableixen mesures de prevenció i higiene. En la introducció s'insisteix en apostar per "un model mixt (presencial-nopresencial) en la proporció que la situació epidèmica permeti en cada moment".  En el cas de la presencialitat, es considera que s'ha de mantenir la distància d'1,5 metres "entre les persones en tots els espais del centre universitari". Quan això no es pugui complir, s'haurà de portar mascareta a excepció d'uns determinats col·lectius. A més, s'insisteix en el rentat freqüent de mans i la necessitat de tenir un protocol de neteja, desinfecció i ventilació. El document també afirma que no podrà accedir al centre ningú amb símptomes compatibles amb covid i que s'ha d'establir un procediment d'actuació si algú comença a tenir-ne. Afegeix també que en els accessos s'hauran de garantir les distàncies i evitar en tot moment i tota activitat aglomeracions.  Es recomana també que cada centre tingui una persona responsable referent als aspectes relacionats amb la covid-19 i un canal de comunicació amb la comunitat educativa per a la resolució de dubtes en la implementació de les mesures de prevenció.  En el cas de les activitats que no requereixen presencialitat, es recomana mantenir el teletreball, així com en les reunions de professorat. A més, es concreta que les persones vulnerables al coronavirus haurien de tornar a la feina "sempre que la seva condició clínica estigui controlada i ho permeti". En cas de dubte, planteja que el servei sanitari del servei de prevenció de riscos laborals avaluï el cas.  El document recull a més un seguit de recomanacions sobre com portar a terme la neteja i desinfecció de les zones comuns, quin material s'ha de proporcionar als treballadors, com gestionar un possible cas o com gestionar els residus que es generin.

Summary: El Ministeri d'Universitats planteja un curs híbrid i recomana no doblar classes per l'"escassetat" de recursos docents


La presidenta de l'ANC, Elisenda Paluzie, ha equiparat el judici de l'1-O amb els judicis sumaríssims que feia el franquisme després de la Guerra Civil, ja que aleshores també s'acusava de rebel·lió als partidaris de la República. En declaracions als mitjans durant la concentració convocada a plaça Catalunya de Barcelona, Paluzie ha assegurat que "el que és una perversió és que els que acusen de violència per justificar aquest delicte són aquells que han comès la violència". "L'única violència és la de les forces d'ocupació de la policia espanyola desplaçada a Catalunya al llarg del setembre i la tardor passada", ha reblat tot denunciant que "ara la giren contra els dirigents democràtics i dels moviments socials". Paluzie ha afirmat que "és una perversió immensa que un Estat malalt que no ha aconseguit uns estàndards de qualitat democràtica equiparables als països del seu entorn a nivell europeu". "L'única resposta que hi podem donar és continuar la nostra lluita per aconseguir la república catalana", ha conclòs.

Summary: Paluzie equipara el judici de l'1-O amb els judicis sumaríssims del franquisme


Els Castellers de Vilafranca, la Colla Vella dels Xiquets de Valls i els Minyons de Terrassa han donat per tancat aquest divendres la polèmica sobre els drets televisius. En una insòlita i llarga roda de premsa a Sitges, els presidents de les tres colles han signat un document on únicament cedeixen a la Coordinadora de Colles Castelleres de Catalunya (CCCC) els drets d'imatge, sense els drets de propietat intel•lectual. Les tres entitats han mostrat un argumentari redactat pel Registre de la Propietat Intel•lectual on es garanteix que els castells per si sols no tenen propietat intel•lectual, motiu pel qual entenen que no estan obligats a cedir aquests drets per a què es puguin fer les transmissions. Alhora, les tres colles asseguren que tant la Xarxa Audiovisual Local (XAL) com TV3 han negat necessitar-los per poder operar. Per aquests dos motius, Verds, Vella i Minyons consideren que l'únic que poden cedir a la CCCC són els drets d'imatge i així ho han fet constar en un document que ja han enviat signat a l'ens.

Summary: Verds, Vella i Minyons donen per tancat el debat entorn els drets televisius sense cedir la propietat intel·lectual


Unió de Pagesos considera que les orientacions de la Comunicació sobre la Política Agrària Comuna (PAC) després del 2020, presentades aquest dimecres per la Comissió Europea, "suposaran una forta retallada de les rendes de la pagesia catalana", ja que "comportaran un substancial increment de la competència deslleial al mercat únic i vers les importacions de països tercers". En aquest sentit, el sindicat considera que "dificultaran que la pagesia faci front als reptes de la seguretat alimentària, l'ús sostenible dels recursos i el creixement". Des de la Federació de Cooperatives Agràries de Catalunya (FCAC) també s'han mostrat crítics amb la Comunicació que ha donat a conèixer la CE perquè "no fa cap proposta concreta de mesures de foment de la concentració del sector ni de millora de la gestió del mercat". Segons les cooperatives, Brussel·les "consolida el desequilibri de la cadena de valor, tampoc millora la gestió del mercat i no afavoreix la incorporació de joves".  Unió de Pagesos considera "inviable" per a la competitivitat de l'agricultura i la ramaderia comunitàries "afegir més obligacions a les normes de producció europees", ja que "en l'actualitat la producció ja compta amb una gran competència deslleial davant les importacions de països tercers que no han de complir les estrictes normatives europees de producció". Segons han explicat des de l'organització agrària, la Comunicació de la Comissió Europea reconeix aquesta situació, però "lluny de proposar mesures per equilibrar la situació al mercat únic, només adverteix que continuarà negociant nous acords internacionals a favor del lliure comerç, i que la ciutadania europea reforçarà les seves demandes de seguretat alimentària, qualitat, sostenibilitat i benestar animal". Tampoc es manifesta sobre el pressupost del qual podrà disposar la futura PAC i ho deixa pendent de cara a l'any vinent, quan la pròpia CE presenti la proposta del nou Marc Financer Pluriennal per després del 2020, segons lamenta el sindicat.   Unió de Pagesos considera "insuficients" les mesures per a les crisis en el mercat, ja que suposa "un clar atemptat a la lliure competència en el mercat únic que l'eina d'estabilització d'ingressos general o sectorial es mantingui en el desenvolupament rural, amb aportació econòmica de la Generalitat i de l'Estat", quan "una eina d'aquestes característiques hauria d'estar finançada íntegrament per la Unió Europea", segons sosté l'organització agrària.    El sindicat considera "imprescindible" l'actualització de la normativa sobre competència "per dotar a les administracions de mesures més eficaces per evitar, perseguir i sancionar les pràctiques abusives i deslleials que s'imposen en la cadena alimentària per part dels oligopolis de la distribució i per una part de l'agroindústria". En aquest sentit, Unió de Pagesos defensa la necessitat d'establir, per sectors com ara l'alimentari amb una demanda inelàstica, "una definició de posició de domini molt més baixa que la de productes amb demanda elàstica i, redefinir la venda a pèrdues, que ha d'incorporar, en el preu de compra del producte, els costos fixes i variables de la comercialització dels aliments".   Unió de Pagesos aprofitarà aquest nou procés de debat, perquè tant el nou Govern que surti de les eleccions del 21 de desembre, com l'espanyol i els eurodiputats, defensin una PAC "més equilibrada pel que fa a la diversitat dels sistemes productius de l'Europa mediterrània". La FCAC critica que la futura PAC deixi de banda mesures per a l'agrupació del sector La FCAC també s'ha mostrat crítica amb la Comunicació que la CE sobre els eixos en què es basarà la PAC més enllà del 2020, i lamenta "que no faci cap proposta concreta de mesures de foment de la concentració del sector ni de millora de la gestió del mercat". El president de la FCAC, Ramon Sarroca, ha explicat que "encara que la proposta cita les organitzacions de productors com a fonamentals per refermar la posició del sector primari, la falta de mesures específiques que fomentin l'agrupació perpetuarà el desequilibri en la cadena de valor". "La concentració de l'oferta és imprescindible per incrementar la força del sector productor", ha defensat. Les cooperatives agràries també troben a faltar que la proposta de la Comissió no incorpori mesures específiques per millorar la gestió de mercats i reduir la volatilitat dels preus. En quant a la incorporació de joves, la FCAC considera important "potenciar aquelles noves instal·lacions especialment associades a un projecte comercial col·lectiu, com podria ser una cooperativa agroalimentària". Per Sarroca, "si les explotacions dels productors no són rendibles, aquests no tindran capacitat per dur a terme inversions que permetin fer front als grans canvis del model productiu i energètic que s'albira". Finalment, quant a la resolució de problemes mediambientals, la FCAC també subratlla que la CE "no posa en valor el paper dels sectors agrari i agroalimentari com a part de la solució davant aquest repte" i "obvia la creació d'instruments que facilitin l'adaptació al canvi climàtic".  Unió de Pagesos es reuneix amb Meritxell Serret per fer-li arribar les propostes del sindicat pel 21-D D'altra banda, representants d'Unió de Pagesos s'han reunit aquest dimecres amb la consellera destituïda pel govern espanyol en aplicació de l'article 155, Meritxell Serret, per exposar-li les prioritats sindicals en política agrària amb vista a les eleccions del 21-D. Entre altres, el sindicat defensa polítiques que assegurin el compliment de les normes que regulen el mercat, la competència i el comerç agroalimentari, i polítiques que millorin la renda agrària, compensin els costos i garanteixin inversions i finançament a l'empresa agrària. Cal recordar que Serret encapçala la candidatura d'ERC a la demarcació de Lleida.

Summary: UP adverteix que la proposta d'orientació de la futura PAC comportarà noves reduccions de la renda agrària catalana


El Centre d'Atenció Immediata per donar el primer acolliment als MENA que arribin a Catalunya obrirà aquesta setmana en un edifici de Collserola. Hi treballaran una quarantena de persones entre els trenta de la Creu Roja, que és l'entitat que gestionarà el complex, agents dels Mossos d'Esquadra que duran a terme les identificacions, i personal de seguretat. La secretària d’Infància, Adolescència i Joventut, Georgina Oliva, ha explicat que els joves estaran "un màxim de 24 hores" en aquest centre on hi haurà "molta rotació". Oliva ha indicat que és un centre transitori almenys fins el 31 d'octubre i fins que es pugui obrir un centre a la ciutat de Barcelona. Ha afegit que esperen l'arribada "com a màxim del mateix nombre de migrants sols que l'any passat, que son uns 600 mensualment". Els MENA que arribin a partir d'ara a Catalunya, el 90% dels quals arriben a Barcelona i el 97% dels quals són nois, es traslladaran al nou Centre d'Atenció Immediata de Collserola. Amb aquest equipament es vol evitar la imatge dels joves acabats d'arribar a Catalunya a les comissaries policials, ja que tant bon punt siguin localitzats es traslladaran al nou espai. En aquest equipament hi romandran entre poques hores i un dia, el temps necessari per a rebre un primer acolliment, passar una revisió mèdica, descansar, dutxar-se i posar-se roba neta, ser identificats pels agents dels Mossos d'Esquadra i decidir a quin equipament poden ser traslladats. Per dur a terme aquesta funció la Creu Roja ha contractat a trenta persones entre treballadors socials, educadors socials, conductors, infermers, traductors, integradors i logistes. Hi treballaran una desena de persones més entre els agents dels Mossos d'Esquadra i el personal de seguretat privada. Quan els joves entrin a l'edifici es trobaran amb una sala d'espera i espais per a la seva identificació on hi haurà els agents policials. Els MENA, que estaran acompanyats en tot moment, podran passar després a les sales dels educadors, l'espai per les entrevistes personals, la infermeria, les dutxes i les sales per a poder-se posar roba neta, diferenciades per nois i noies. També hi ha un espai per menjar, l'àrea de descans i finalment podran passar a la zona col·lectiva. Oliva ha explicat que es tracta d'una "prova pilot" perquè "és un dispositiu que no té precedents ni a Catalunya ni a l'estat espanyol" i cal veure "com va anant i es van encaixant les diferents peces". El centre funcionarà almenys tres mesos, fins el 31 d'octubre, quan s'avaluarà el seu funcionament per decidir si es traslladen els serveis a un altre equipament. A la visita a l'edifici obert als periodistes que s'ha dut a terme aquest dilluns al matí també hi ha participat l'alcaldessa de Sant Cugat del Vallès, Mireia Ingla, i el coordinador de la Creu Roja, Enric Morris. Ingla ha insistit en que el consistori està a disposició del Govern per atendre als MENA. Morris ha defensat la capacitat de la Creu Roja per gestionar l'equipament perquè l'any passat van atendre "en sis mesos més de 5000 persones arribades a les costes". El nou equipament de la DGAIA per fer la primera acollida dels joves migrants sols està ubicat en un antic centre de dia per a persones amb discapacitat propietat de l'Ajuntament de Barcelona però en terrenys de Sant Cugat del Vallès, que ha estat cedit al Govern. S'evita concretar la seva ubicació per poder treballar "amb tranquil·litat". Durant les darreres tres setmanes s'han dut a terme els treballs per habilitar l'espai de pintura, quadre tècnic, dutxes, comunicacions i cobertura mòbil, entre d'altres.

Summary: El centre per donar la primera acollida als MENA obrirà aquesta setmana a Collserola amb 50 places